
          GİRİŞ
   	“Azərbaycan Dövlət Dəniz Akademiyası” Publik Hüquqi Şəxsinin Keyfiyyəti İdarəetmə Sisteminin bu sənədi İSO 9001:2015 beynəlxalq standartının 7.5-ci bəndİnə uyğun olaraq hazırlanmışdır.

1. TƏTBİQ SAHƏSİ

1.1   Bu sənədləşdirilmiş “Daxili intizam” proseduru Keyfiyyəti İdarəetmə 	Sisteminin prosesini təsvir edir.
1.2     Sənədləşdirilmiş prosedur təhsil prosesinin təmin edilməsi və aparılması prosesində     iştirak edən bütün Akademiya əməkdaşları üçün məcburidir.
1.3    Bu sənədləşdirilmiş prosedurda istifadə olunan terminlər ISO 9000:2015 “Keyfiyyət  
         İdarəetmə Sistemləri” Beynəlxalq Standartına uyğundur. Əsaslar və lüğət."
             1.4    Bu sənəddə aşağıdakı simvollar və abreviaturalardan istifadə olunur:
          İSO -  beynəlxalq standartlaşdırma təşkilatıdır;
          BS  -  beynəlxalq standart;
          KİS -  keyfiyyət idarəetmə sistemi;
          “ADDA” PHŞ – “Azərbaycan Dövlət Dəniz Akademiyası” Publik Hüquqi şəxsi, 
          Akademiya.
          TTM – Təlim Tədris Mərkəzi
          BDT – Beynəlxalq Dəniz Təşkilatı
            ƏÖD – Əməyin ödənilməsi dərəcəsi
          ESD – Elektron Sənəd Dövriyyəsi
1.5     Bu sənəddə aşağıdakı normativ istinadlardan istifadə olunur:
          ISO 9000:2015 BS “Keyfiyyət idarəetmə sistemi. Əsaslar və lüğət"
 ISO 9001:2015 BS “Keyfiyyəti İdarəetmə sistemi.  Tələblər”
  2.       MƏSULİYYƏT
2.1    Akademiyanın rektoru bu sənədləşdirilmiş proseduru və ona dəyişiklikləri təsdiq edir, bu sənədin tələblərinin yerinə yetirilməsi üçün zəruri vəsait ayırır.
2.2     Akademiyanın tədris və tərbiyə işləri üzrə prorektoru və Təlim Tədris Mərkəzinin    
          direktoru bu sənədləşdirilmiş prosedura uyğun işlərin təşkilinə cavabdehdirlər.
[bookmark: _Toc15615282]2.3     Prosesdə iştirak edən Akademiyanın əməkdaşları bu KİS sənədində göstərilən 
          tələblərin yerinə yetirilməsinə cavabdehdirlər.
2.4     Sənədləşdirilmiş prosedurun tələblərinə uyğunluğun yoxlanılması illik KİS planına 
          uyğun olaraq daxili audit tərəfindən həyata keçirilir.
3.     DAXİL OLAN MƏLUMATLAR

 3.1    Hüquqi ünvanı Bakı şəhəri, Səbail rayonu, Z.Əliyeva küçəsi 18 olan “Azərbaycan Xəzər Dəniz Gəmiçiliyi” Qapalı Səhmdar Cəmiyyəti (bundan sonra “ASCO” adlanacaq) “Azərbaycan Dövlət Dəniz Akdademiyası” PHŞ (bundan sonra “Akademiya” adlanacaq) Azərbaycan Respublikası Nazirlər Kabinetinin “Azərbaycan Dövlət Dəniz Akademiyasının yaradılması haqqında” 1996-cı il 15 iyul tarixli 91 nömrəli Qərarı ilə  yaradılmış  və  AR-nın Nazirlər Kabinetinin  21 sentyabr 2022-ci  il tarixli 361nömrəli qərarı ilə “AXDG” QSC-nin tabeliyində fəaliyyət göstərən “Azərbaycan Dövlət Dəniz Akademiyası” Publik Hüquqi Şəxsinin nizamnaməsi təsdiqləmişdir. Əsas məqsədi dəniz nəqliyyatı sahəsində müvafiq təhsil səviyyələri üzrə (bakalavr, magistr, doktorant) ali təhsi və əlavə təhsil proqramlarının həyata keçirməkdən ibarət olan dövlət ali təhsil müəssəsidir. Akademiya öz fəaliyyətində Azərbaycan Respublikasının (bundan sonra AR) qanunlarını,  AR-nın Prezidentinin fərman və sərəncamlarını, AR-nın Nazirlər Kabinetinin digər qərar və sərəncamlarını, Akademiyanın nizamnaməsini, ASCO-nun nizamnaməsini, əmr və sərəcamlarını, Beynəlxalq Dəniz Təşkilatının (BDT) və  İSO 9001.2015 BS-nın tələblərini rəhbər tutur.
3.1 Daxili intizam qaydaları (bundan sonra “Qaydalar” ) Əmək Məcəlləsinin 182 və 183-cü maddələrinin tələblərinə uyğun olaraq, Akademiyanın əsas inzibati binasında, II tədris korpusunda, yataqxanasında və onun tabeliyində fəaliyyət göstərən  Təlim Tədris Mərkəzində (bundan sonra TTM) çalışan işçilərin, tələbələrin və dinləyicilərin əmək və icra intizamını, iş vaxtının, nahar və digər istirahət fasilələrinin başlandığı və qurtardığı saatları, daxili davranış və ünsiyyət məsələlərini, idarəetmə sistemində tabeçilik, iş otaqlarının və əmək vasitələrinin istismarı, xidməti və ya kommersiya sirrinin qorunması, yanğından mühafizə qaydalarına əməl edilməsi, Akademiyanın əmlakının qorunub saxlanması və əmək funksiyaları ilə əlaqədar digər münasibətləri, həmçinin tələbələrin və dinləyicilərin tədris intizamı ilə bağlı məsələləri tənzimləyir.
3.2 Bu qaydalar Azərbaycan Respublikasının Qanunvericiliyi və Akademiyanın nizamnaməsini,  Cəmiyyətin və Akademiyanın daxili sənədləri ilə xüsusi müəyyən edilmiş hallar istisna olmaqla Akademiyanın əsas inzibati binaısnda, II tədris korpusunda, yataqxnasında və TTM çalışan bütün işçilərin fəaliyyətinə şamil edilir.
3.3 Azərbaycan Respublikasının mövcud qanunvericiliyinin dəyişməsi nəticəsində hazırkı Qaydaların qanunvericiliklə ziddiyyət təşkil edən bəndləri etibarsız hesab edilir və bu halda Qaydaların digər bəndləri öz hüquqi qüvvəsini itirmir.
3.4 Bu Qaydalarla tənzimlənməyən hər hansı bir məsələ və ya münasibət Azərbaycan Respublikasının mövcud qanunvericiliyi ilə və ya Akademiyanın digər daxili sənədləri ilə tənzimlənir.Qaydalarda ziddiyyət olduqda  qüvvədə olan qanun və Akademiyanın nizamnaməsi əsas götürülür.
3.5   Bu Qaydalarda istifadə olunan anlayışlar:
· İşçi: Akademiyada müddətsiz və ya müddətli əmək müqaviləsi əsasında fəaliyyət göstərən  və ya xidmət müqaviləsi əsasında işləyən fiziki şəxs
· İşəgötürən: Akademiyanın rektoru və ya onun işəgötürən səlahiyyətlərini həvalə etdiyi müvafiq Komissiya;
· Əmək və İcra İntizamı: Azərbaycan Respublikasının Əmək qanunvericiliyi, Əmək müqaviləsi, Kollektiv müqavilə, ümumi qəbul olunmuş etika və əxlaq normaları və ASCO-nun və Akademiyanın daxili sənədləri ilə, o cümlədən hazırki Qaydalarla müəyyən edilmiş münasibətlər;
· Davranış və ünsiyyət: işçilər arasında, o cümlədən rəhbərlikdə və tabelikdə olan əməkdaşlar, eləcə də iş vaxtı ərzində iş yerində münasibətdə olduğu kənar şəxslərlə qarşılıqlı əlaqələr;
· Tabeçilik: Rəhbərlikdə və tabelikdə olan işçilərin vəzifələri üzrə müəyyən edilmiş və ya ümumi qəbul olunmuş tabeçilik intizamı və münasibətləri;(Bu qaydaların məqsədləri üçün nəzərdə tutulmuş qaydada Akademiyanın rəhbər işçiləri dedikdə rektor, prorektor və əsasnamə ilə müəyyən edilmiş digər şəxslər başa düşülür.
· Daxili sənədlər: ASCO-nun və Akademiyanın  daxili münasibətləri və ya üçüncü tərəflərlə əlaqələri (öhdəlikləri), tənzimləyən, icrası məcburi olan sənədlər (əmrlər, sərəncamlar, əsasnamələr, qaydalar, təlimatlar və s.)
· İş yeri: İşçinin öz vəzifə funksiyalarını icra etdiyi əsas yer;
· İş vaxtı: İşçinin öz vəzifə funksiyalarını icra etdiyi və əmək müqaviləsində qeyd olunan gündəlik vaxt;
· Əmək müqaviləsi: İşə götürən və işçi arasında fərdi qaydada bağlanan, əmək münasibətlərinin əsas şərtlərini, tərəflərin hüquq və vəzifələrini əks etdirən yazılı müqavilə;
· Kommersiya sirri: Akademiyanın istehsalat (təsərrüfat) fəaliyyəti barədə ictimaiyyətə məlum olmayan və yayılması məhdudlaşdırılmış hər hansı məlumat;
· Əmək vasitələri: İşçinin vəzifə funksiyalarını icra etmək üçün Akademiya tərəfindən verilən əşyalar və qeyri-maddi nemətlər (intelektual mülkiyyət);
· Əməyin mühafizəsi və təhlükəsizlik texnikası, yanğından mühafizə, sanitariya və gigiyena qaydaları: Səlahiyyətli dövlət orqanı tərəfindən qəbul olunmuş tənzimləyici qaydalar, təlimatlar və digər normativ-hüquqi aktlar;
· Akademiyanın əmlakı: Akademiyanın mülkiyyətində, sərəncamında və istifadəsində olan dövlət əmlakı;
· Akademiyanın tabeçiliyində olan qurumlar: Akademiyanın strukturuna daxil olan  TTM.

4.    İŞƏGÖTÜRƏNİN ƏSAS HÜQUQ VƏ VƏZİFƏLƏRİ

4.1  İşəgötürənin hüquqları:
4.1.1  Əmək vəzifəsinin lazımınca yerinə yetirilməsini işçilərdən tələb etmək;
4.1.2 İşçilərin attestasiyasını keçirmək;
4.1.3 Akademiyanın əmlakının qorunmasını və təyinatı üzrə səmərəli şəkildə istifadə edilməsini işçilərdən tələb etmək və bunun üçün zəruri tədbirlər görmək;
4.1.4 İntizam qaydalarına və normalarına riayət edilməsini işçilərdən tələb etmək;
4.1.5 Qanunvericiliyin tələbləri nəzərə alınmaqla daxili sənədlər təsdiq etmək və onların icrasının təmin edilməsini işçilərdən tələb etmək;
4.1.6 İşçinin təhsilini (ixtisasını), peşəkarlıq səviyyəsini və digər xüsusiyyətlərini nəzərə alaraq, işçiyə başqa işə (vəzifəyə) keçməsini təklif etmək;
4.1.7 Vicdanla və yüksək peşəkarlıqla vəzifə funksiyalarının yerinə yetirilməsininə görə işçiləri mükafatlandırma və digər həvəsləndirmə tədbirlərini tətbiq etmək;
4.1.8 Əmək və icra intizamının pozulmasına görə müəyyən olunmuş qaydada işçini məsuliyyətə cəlb etmək;
4.2 İşçilərin əməyin ödənilmə dərəcələrinin (ƏÖD) dəyişdirilməsi 6 ayda bir dəfə işə qəbul komissiyasının iclasında baxılır və sənədləşdirilir, müstəsna hallarda rektorun və ya onu əvəz edən şəxsin təşəbbüsü ilə həmin müddətə vaxtından əvvəl baxılır.
4.3 İşəgötürənin əsas vəzifələri:
4.3.1 Əmək qanunvericiliyi ilə nəzərdə tutulmuş qaydada işçilərlə əmək müqaviləsinin şərtlərinə  və orada nəzərdə tutulan öhdəliklərə əməl etmək;
4.3.2 Hər bir işçinin ixtisası, peşəsi və təcrübəsi üzrə işləməsi (yəni vəzifə funksiyalarının yüksək səmərə ilə yerinə yetirilməsi) üçün işçilərin əməyini düzgün təşkil etmək;
4.3.3 Əməyin mühafizəsi üzrə qaydalara (qüvvədə olan normativ aktlara uyğun), həmçinin müəyyən edilmiş iş rejiminə riayət etmək, təhlükəsizlik texnikası və yanğından mühafizə tədbirlərini həyata keçirmək;
4.3.4 Əmək müqaviləsi ilə müəyyən edilmiş vaxtda və həcmdə əmək haqqını elektron bank kartları vasitəsi ilə ödəmək və əmək haqqında mövcud qanunvericiliklə nəzərdə tutulmuş vergi və digər məcburi ödənişlərin tutulmasını həyata keçirmək;
4.3.5 Əmək intizamını möhkəmləndirmək istiqamətində zəruri tədbirlərin həyata keçirilməsini təmin etmək;
4.3.6 İşçilərə qanunvericiliklə nəzərdə tutulmuş müddətə və vaxtında əmək və sosial məzuniyyət vermək;
4.3.7 İşə qəbul müsabiqə komissiyasının (seçkili vəzifələr istisna olmaqla) Akademiyanın nizamnaməsinə və ASCO-nun daxili qaydalarına uyğun həyata keçirmək.

5.        İŞÇİLƏRİN ƏSAS HÜQUQ VƏ VƏZİFƏLƏRİ
5.1 İşçilərin əsas hüquqları:
5.1.1 Əmək qanunvericiliyi ilə nəzərdə tutulmuş qaydada Əmək müqaviləsini bağlamaq, dəyişmək və ona xitam vermək;
5.1.2 Əüəyyən olunmuş qaydada və müddətdə istirahət və nahar vaxtının verilməsini tələb etmək;
5.1.3 Əməyin mühafizəsi və təhlükəsiz texnika qaydalarını nəzərə alaraq, müvafiq normalara və Əmək müqaviləsinə uyğun olaraq iş yerləri ilə təmin edilməsini tələb etmək;
5.1.4 Əmək müqaviləsinin şərtlərinə uyğun əmək haqqı almaq;
5.1.5 İş vaxtı dəymiş zərərin müəyyən olunmuş qaydada ödənilməsini tələb etmək;
5.1.6 Əmək müqaviləsinə xitam verilərkən əmək kitabçasını, digər zəruri sənədləri və son haqq-hesabı vaxtında almaq;
5.1.7 İşdən çıxdıqda əmək fəaliyyəti, əmək haqqı və peşə səviyyəsi barədə arayışlar almaq;
5.2 İşçilərin əsas vəzifələri: 
5.2.1 Tələb olunan qaydada, vicdanla və yüksək peşəkarlıqla xidməti vəzifələrini yerinə yetirmək;
5.2.2 Əmək intizamına, bu Qaydalara, ASCO-nun və Akademiyanın digər daxili sənədlərinin tələblərinə əməl etmək, müəyyən edilmiş iş günü (vaxtı) müddətini pozmamaq, bütün iş vaxtını yalnız öz vəzifələrinin yerinə yetirilməsinə sərf etmək, digər işçilərin əmək vəzifələrinin yerinə yetirilməsinə maneçilik törədən hərəkətlərdən çəkinmək;
5.2.3 KİS sənədləri ilə yaxından tanış olmaq;
5.2.4 hesabat verilməli olan vəsaitlər, o cümlədən ezamiyyət barədə müəyyən edilmiş qaydada və müddətdə məlumat vermək;
5.2.5 Akademiyanın mülkiyyətində və istifadəsində olan əmlakı qorumaq;
5.2.6 Təhlükəsizlik texnikası və yanğından mühafizə üzrə tələblərə, müvafiq təlimat və 
qaydalara riayət etmək;
5.2.7 Mövcud qanunvericilikdə, Akademiyanın daxili sənədlərində, bu Qaydalarda, Əmək müqaviləsində təsbit olunan normalara riayət etmək;
5.2.8 Akademiyanın internet və digər elektron şəbəkəsindən, rabitə vasitələrindən və digər telekomunikasiya və nəqliyyat vasitələrindən yalnız xidməti zərurət məqsədi ilə istifadə etmək;
5.2.9 Akademiyanın əsas inzibati binasına, II tədris korpusunun binasına, yataqxanaya və TTM-nə giriş və çıxış qaydalarına riayət etmək, inzibati binaya giriş və çıxış zamanı işçiyə verilmiş fərdi elektron (buraxılış) kartından istifadə etmək və həmin kartı başqa şəxslərə verməmək;
5.2.10 Akademiyanın inzibati və digər binalarında siqaret çəkilməsi və tullantıların atılması üçün yalnız xüsusi ayrılmış yerlərdən istifadə etmək;
5.2.11 Qanunvericiliklə müəyyən edilmiş qaydada xidməti geyim formalarından istifadə etmək və həmin formaların təmiz, səliqəli olmasını təmin etmək.
5.3 Hər bir işçinin əmək funksiyaları və vəzifələri, Əmək müqaviləsi, Akademiya və ASCO üzrə təsdiq edilmiş əsasnamələr və vəzifə təlimatları ilə dəqiqləşdirilir.

6. DAVRANIŞ VƏ NİZAM-İNTİZAM PRİNSİPLƏRİ
6.1 Akademiyanın işçilərinin şəxsi keyfiyyətləri, işə münasibəti, təşəbbüskarlığı və əməyinin nətəcələri dəyərləndirilir, işdə fərdi yaradıcılıq fəaliyyəti istiqamətləndirilir və təmin edilir.
6.2 İşçilər nümunəvi nizam-intizam və davranışı ilə Akademiyanın adına olan ictimai etimadı yüksəltməli, hüquq və vəzifələrini davranış və nizam-intizam prinsiplərinə müvafiq olaraq həyata keçirməlidir.
6.3 Akademiyada təşkilati davranışın təməl prinsipləri Azərbaycan Respublikası Təhsil Nazirliyinin Kollegiyasının 2014-cü il 6 noyabr tarixli, 1/2 nömrəli Qərarı ilə təsdiq edilmiş “Müəllimlərin etik davranış qaydaları”na əsasən tənzimlənir.
6.4 Akademiyada təşkilati davranışın təməl prinsipləri aşağıdakılardır:
6.4.1 Humanizm – hər bir kollektiv üzvünün şərəf və ləyaqəti, şəxsi həyatı ali dəyərə malikdir və onun sosial öhdəliklərinə hörmət və qayğı ilə yanaşılır;
6.4.2 Ədalətlilik – işlərin bölünməsi və onun nəticələrinin qiymətləndirilməsində obyektivlik gözlənilməlidir. Yəni, öz işinə məsuliyyətlə, yaradıcı və vicdanlı yanaşan və əldə etdiyi nəticələrdən asılı olaraq hər bir əməkdaşın fəaliyyəti düzgün qiymətləndirilir və mükafatlandırılır, vəzifə və təşkilati davranış qaydalarının pozulması, öhdəliklərə məsuliyyətsiz münasibət bəslənməsi halında isə nəticənin xarakterinə və baş vermə hallarına müvafiq olaraq qanunvericiliklə nəzərdə tutulmuş qaydada intizam tənbehi tətbiq edilir;
6.4.3 Şəffaflıq və tərəfsizlik – bütün işçilər Akademiyada onların gündəlik fəaliyyətinə təsir edən istənilən prosedur qaydalar və təkliflər haqqında vaxtında və dəqiq məlumatlandırılırlar və mövcud qaydalar hər kəsə eyni dərəcədə şamil edilir;
6.4.4 Cavabdehlik və məsuliyyətlilik – hər bir işçi ona həvalə edimiş işin nəticəsinə görə cavabdehlik və məsuliyyət daşıyır;
6.4.5 Təşəbbüskarlıq – işin keyfiyyətinin və səmərəliliyinin artırılması üçün göstərdiyi cəhdlər, yeni ideyalar, təkliflər, hər bir tapşırığa fərdi yanaşması işçinin xeyrinə qiymətləndirilir.

7. İŞ VAXTI DAVRANIŞ QAYDALARI

7.1 İşçi vəzifə funksiyalarını yerinə yetirərkən iş yoldaşları, rəhbərləri və tabeliyindəki şəxslərlə mədəni, mehriban və nəzakətlə davranmalı, verilən tapşırıqları vaxtında və yüksək səviyyədə icra etməlidir;
7.2 İşçi vəzifə funksiyalarını yerinə yetirərkən özünün geyiminə, xarici görünüşünə və iş yerinin səliqəli saxlanılmasına diqqət yetirməlidir. Saathesabı və mülki müqavilə ilə tədrisə cəlb olunan mütəxəssislərdən və professor-müəllim heyətindən xüsusi geyim forması tələb olunmur.
7.3 İşçi vəzifə funksiyalarının yerinə yetirilməsi prosesində münasibətdə olduğu və Akademiyanın əməkdaşı olmayan şəxslər ilə mədəni davranmalı, Akademiyanın nüfuzunun ləkələnməməsinə çalışmalıdır.
7.4 İşçi Akademiyanın mənafeyini şəxsi mənafeyi kimi dəyərləndirilməli və əldə edilmiş nailiyyətlər ilə kifayətlənməməlidir.
7.5 İşçi iş vaxtı digər işçilərin işinə mane olacaq hərəkətlərindən çəkinməlidir.
7.6 İşçi struktur bölmənin və işçilərin iş yükünü nəzərə alaraq vacib olmayan məsələlərə görə işburaxma hallarına yol verməməlidir.
7.7 İşçi əməyin mühafizəsi və təhlükəsizlik texnikası qaydalarına, yanğından mühafizə, sanitariya və gigiyena qaydalarına riayət etməlidir.
7.8 İşçi istifadəsində olan Akademiyaya məxsus maddi-texniki təchizat və digər vasitələrdən qənaətlə, səmərəli və ancaq işlə bağlı istifadə etməlidir.
7.9 Akademiyanın hər bir əməkdaşı onun işinə təsir edə biləcək hər hansı iş və ya onu düşündürən problemlə bağlı ilk növbədə struktur bölmə rəhbəri, aidiyyəti prorektor ilə müzakirə apara bilər. Bu müzakirələrdə konfidensiallıq saxlanılır və yalnız əməkdaşın razılığı ilə üçüncü şəxsə bu barədə məlumat vermək olar.
7.10 İşçi işlə əlaqədar yaranmış problemləri ilkin olaraq birbaşa rəhbəri ilə müzakirə etməlidir.
7.11 İşəgötürən, işçilərin müraciət etdiyi hər bir subyekt səlahiyyətləri çərçivəsində işin gedişatına mane ola biləcək mövcud problemin həlli üçün bütün imkanlardan istifadə etməlidir.

8. TABEÇİLİK

8.1      Akademiyada xidməti tabeçilik aşağıdakı qaydada həyata keçirilir:
· Akademiyanın rektoru – Akademiyanın istənilən işçisinə, o cümlədən  prorektorlara tapşırıqlar (göstərişlər) verir və hesabatlar tələb edir, Akademiyanın işçiləri  arasında vəzifə bölgüsünü aparır;
· Akademiyanın   prorektorları  - Akademiyanın işçilərinə səlahiyyətləri daxilində və aidiyyəti üzrə tapşırıqlar (göstərişlər) verir, o cümlədən onlara həvalə olunmuş sahələr üzrə fəaliyyət göstərən struktur bölmələrin hər bir işçisinə tapşırıq və göstəriş verir, görülən işlər barədə hesabatlar tələb edirlər;
· Şöbə müdirləri –  Kafedra müdirləri, dekan, TTM-nin direktoru, qrup rəhbəri strukturun  əsasnamələrinin tələblərinə və vəzifə təlimatlarına uyğun hər bir işçisinə tapşırıq verir və görülən işlər barədə hesabatlar tələb edir, onların əmək münasibətləri sahəsində vəzifələrini keyfiyyətli yerinə yetirilməsini tələb edir, onlara tapşırılan işlərin vaxtında və tam yerinə yetirilməsi üçün  cavabdehlik daşıyır, rəhbər tabeliyində olan işçilərin illik xidmət fəaliyyətinin qiymətləndirilməsini aparır. 

9. İŞ VAXTI VƏ ONDAN İSTİFADƏ OLUNMASI

9.1 Akademiyada iş vaxtı əmək qanunvericiliyi, Kollektiv müqavilə (Saziş), vəzifə təlimatı  və hər bir əməkdaşla bağlanmış əmək müqaviləsi əsasında tənzimlənir.
9.2 İş günü saat 08:30-da başlayır və 17:00-da qurtarır. Nahar vaxtı 12:00-dan saat 12:30-dəkdir. Gündəlik normal iş vaxtının müddəti professor-müəllim heyəti üçün  6 (AR-nın NK-nin 12.08.2003-cü il 106 nömrəli qərar)  saat müəyyən olunur. Digər əməkdaşlar üçün  gündəlik normal iş vaxtına uyğun olaraq, 5 günlük   iş vaxtının müddəti 40 saatdır. Nahar vaxtı iş vaxtına daxil edilmir, Bayram (iş günü hesab edilməyən) günlərindən öncəki iş gününün müddəti bir saat qısaldılır. Akademiyanın işçiləri bayram və digər qeyri-iş günləri, habelə iş və istirahət günlərinin yerinin dəyişdirilməsi barədə müvafiq struktur bölmə tərəfindən 1 (bir) iş günü əvvəl məlumatlandırlır.
9.3 Akademiyanın struktur bölməsinin və ya konkret işçinin iş rejimi ümumi qaydadan fərqlənərsə (natamam iş vaxtı, qısaldılmış və sair) bu iş rejimi zəruri qaydada yazılı və ya şifahi rəsmiləşdirilməli və işçinin əmək müqaviləsində və ya şəxsi işində öz əksini tapmalıdır. Bu halda iş vaxtının müddəti qanunvericiliklə müəyyən olunmuş iş saatlarının miqdarından çox olmamaq şərti ilə iş vaxtının cəmlənmiş uçotu tətbiq edilir.
9.4 İşçinin işə gəlməsi və işdən getməsi barədə elektron buraxılış (turniket) sistemi üzrə qeydiyyat aparılır. Qeydiyyat elektron kartla aparılır. Elektron kart işləmədikdə, unudulduqda və sair hallarda müvafiq şöbəyə dərhal məlumat verilməlidir. Nahar vaxtına ayrılmış zaman  çərçivəsində işçinin Akademiyadan kənara çıxmasında heç bir məhdudiyyət tətbiq olunmur.
9.5 İş vaxtının cədvəl hesabatı Akademiyanın struktur bölmə rəhbərləri tərəfindən aparılır. Personalın İdarəedilməsi və Əmək Haqqı Şöbəsinə   (PİE və ƏHŞ) təqdim edilir. İşçilərin əmək haqqını hesablamaq üçün cədvəl hesabatında qeyd olunan məlumatlar hər ayın sonunda mühasibatlığa təqdim olunur.
9.6 Qanunvericiliklə müəyyən olunmuş hallar istisna olmaqla, iş vaxtı işçiləri bilavasitə işlərindən ayıraraq istehsalat fəaliyyəti ilə bağlı olmayan işlərin yerinə yetirilməsinə cəlb etmək qadağandır.
9.7 Akademiyanın tam ştat vahid ilə əmək münasibətində olan işçiləri yalnız işəgötürənin razılığı ilə kənar təşkilatlarda işləyə bilər.

10. İŞƏGÖTÜRƏNİN KOMMERSİYA SİRRİNİN VƏ İŞGÜZAR NÜFUZUNUN İŞÇİ TƏRƏFİNDƏN QORUNMASI
   
10.1 İşçi vəzifə borclarını yerinə yetirərək, ona məlum hər hansı xidməti və ya konfidensial (məxfi) məlumatın yayılmasını və qorunmasını təmin edən tədbirləri həyata keçirməlidir.
10.2 İşçi vəzifə funksiyalarının yerinə yetirilməsi  prosesində və xidmətdən kənar münasibətlərdə və hərəkətlərində Akademiyanın işgüzar nüfuzunun qorunmasını və ləkələnməməsini təmin etməlidir.
10.3 İşçi vəzifə funksiyalarının yerinə yetirilməsi prosesində, onun xidməti istifadəsində olan sənədlərin saxlanmsına və bu sənədlərdəki məlumatların yayılmamasının təmin edilməsinə cavabdehdir.
10.4 İşçi vəzifə funksiyalarının yerinə yetirilməsi prosesində və ya işdən kənar vaxtlar ona məlum olan Akademiyanın işgüzar nufuzuna zərər gətirə biləcək hər hansı fakt barədə Akademiyanın rəhbərliyinə məlumat verməlidir.
10.5 İşçinin hərəkətləri nəticəsində Akademiyanın kommersiya sirrinin yayılmasına və işgüzar nüfuzuna zərər gətirilməsinə görə İşçi mövcud qanunvericilik əsasında məsuliyyət daşıyır.
10.6 İşçi işəgötürənin kommersiya sirrini təşkil edən məlumatları işdən azad olunduqdan sonra belə yaymamağı öz öhdəsinə götürür.

11. İSTİRAHƏT VAXTI

11.1 İstirahət günləri hər həftənin şənbə və bazar günləri, Azərbaycan Respublikasının mövcud qanunvericiliyi ilə müəyyən edilmiş iş günü hesab edilməyən qeyri iş günləri nəzərdə tutulur.
11.2 ASCO-nun Kollektiv müqaviləsində, ASCO-nun və Akademiyanın başqa daxili sənədlərində qanunvericilikdə əks olunuş bayramlardan başqa əlavə istirahət günləri nəzərdə tutula bilər.
11.3 İstirahət və bayram günlərində, ümumxalq hüzn günündə istehsalat zərurəti ilə əlaqədar işçi işə cəlb olunduqda, onun əmək haqqı qanunvericiliklə müəyyən edilmiş qaydada və məbləğdə ödənilir.

12. ƏMƏK VƏ İCRA İNTİZAMININ POZULMASINA GÖRƏ MƏSULİYYƏT

12.1 Əmək intizamının işçi tərəfindən pozulması, o cümlədən bu Qaydalara uyğun olaraq işçiyə aid edilmiş vəzifələrin yerinə yetirilməməsi və ya kobud səhvlərə yol verilməsi işçinin intizam məsuliyyətini yaradır və intizam tənbehinin tətbiq edilməsi üçün əsas verir.
12.2 İşçilər barədə intizam tənbeh tədbirləri tətbiq edilənə qədər, mümkün olduğu hallarda, onlara işə münasibətlərini yaxşılaşdırmaq imkanı verilir (ilk dəfə şifahi və ya yazılı xəbərdarlıq, rəhbərliyin göstərişi ilə izahat alınmaqla və ya alınmamaqla yol verdiyi nöqsan nəzərinə çatdırılma). Xəbərdarlıq intizam tənbehi sayılmır.
12.3 İşəgötürən qanunvericiliklə müəyyən olunmuş qaydada və hədlərdə intizam tənbehlərini tətbiq edir.
12.4 İntizam tənbeh tədbirləri tətbiq edilərkən işçinin şəxsi keyfiyyətləri, kollektivdə nüfuzu, peşəkarlıq səviyyəsi, törətdiyi pozuntunun xarakteri nəzərə alınır, ona öz hərəkət və ya hərəkətsizliyini əsaslandırmaq imkanı verilir və xətaya uyğun tənbeh tətbiq edilir.
12.5 İntizam qaydalarının pozulması ilə əlaqədar təqdimat işçinin struktur bölmə rəhbəri və ya həmin qayda pozuntusunun aşkar edən digər struktur bölmə rəhbəri, prorektorlar tərəfindən işəgötürənə verilir.
12.6 İntizam tənbehinin tətbiqinə əsaslar olduqda, işəgötürənin göstərişi ilə araşdırma aparılır, Akademiya rəhbərinin icazəsi və məlumatı olmadan təhsilalanlardan ,təhsilverənlərdən və digər əməkdaşlardan izahat alınmasına yol verilmir, pozuntu baş verdikdə işçidən işəgötürənin adına izahat alınır. İşçi izahat verməkdən imtina edərsə bu barədə rəsmiləşdirmə (akt) aparılır və bu, intizam tənbehinin tətbiqinə mane olmur.
12.7 Akademiyanın işçilərinə intizam tənbehi bu Qaydalar ilə nəzərdə tutulmuş pozuntu törədildiyi gündən altı  aydan gec olmayaraq,  aşkar edildiyi gündən isə  bir ay ərzində verilir. Əməkdaşın məzuniyyətdə, ezamiyyətdə olduğu, əmək qabiliyyətini müvəqqəti itirdiyi, habelə barəsində xidməti yoxlama, inzibati icraat və ya cinayət işinin istintaqı aparıldığı vaxt həmin müddətə daxil edilmir.
12.8 Əmək müqaviləsinə xitam verilməsini nəzərdə tutan intizam tənbeh tədbiri, vəzifələrin icrası zamanı əməkdaş kobud şəkildə və ya mütəmadi olaraq pozuntu hallarına yol verərsə ƏM-nin tələbləri gözlənilməklə tətbiq olunur.
12.9 İşçi tərəfindən fəaliyyəti zamanı yol verdiyi kobud səhvlər dedikdə, bu Qaydalara əsasən aşağıdakılarla məhdudlaşmamaqla AR-nın ƏM-nin, Əmək müqaviləsinin, hazırki Qaydaların, ASCO-nun və Akademiyanın daxili sənədlərinin tələblərinin və vəzifə təlimatı üzrə müəyyən edilmiş əmək və icra intizamının pozulması başa düşülür:
12.9.1 Tabeçilik qaydasında ona verilmiş tapşırıqları bir neçə dəfə (iki və daha çox) üzrsüz səbəbdən yerinə yetirilməməsi (sənədlərin icra edilməsi qaydalarına əməl edilməməsi) və yaxud lazımi qaydada yerinə yetirməməsi;
12.9.2 İcraçı tərəfindən ona həvalə edilmiş sənədlər barədə Akademiyanın rəhbərliyinin razılığı olmadan 3-cü tərəflərə məlumatların verməsi və yaxud Akademiya haqqında əhəmiyyətli (konfidensial) məlumatların (sənədlərin) saxlanmasında səhlənkarlığa yol verməsi;
12.9.3 Əssasız olaraq Akademiyanın fəaliyyəti  barədə həqiqətə uyğun olmayan məlumatların yayılması,
12.9.4 Səlahiyyətlərinə aid olmayan sənədlərin imzalanması və ya qeyri-peşəkar səviyyədə icra edilməsi nəticəsində Akademiya üçün xoşagəlməz öhdəliklərin yaranması;
12.9.5 Qanunvericiliklə və bu Qaydalarla nəzərdə tutulmuş digər pozuntulara yol verilməsi.
12.9.6 Özünün xəstəliyi, yaxın qohumunun xəstələnməsi  və ya ailə üzvünün, qohumunun  vəfat etməsi istisna olunmaqla heç bir üzürlü səbəb olmadan bütün iş günü   işə gəlməməsi  (bu qaydaların tətbiqi məqsədləri üçün ailə üzvləri dedikdə işçinin atası, anası, arvadı, əri, övladı, qardaşı, bacısı və qanunvericilikdə nəzərdə tutulan digər qohumlar başa düşülür)
12.10 Akademiyada  intizam tənbeh tədbirləri yalnız işəgötürən tərəfindən  tətbiq edilir və  ya onun əmri ilə müavinlərindən birinə (prorektorlara)  habelə kənarda yerləşən struktur bölməsinin rəhbərinə  həvalə edilə bilər. 
12.11 Əməkdaş ona verilən intizam tənbehindən nəticə çıxararaq əmək və intizam qaydalarını bir daha pozmazsa və əmək funksiyalarını yüksək səviyyədə yerinə yetirərsə, işəgötürən fərqləndirmə qaydasında intizam tənbehini vaxtından əvvəl öz əmri (qərarı)  ilə ləğv edə bilər.
12.12 İşçi ona tapşırılan işləri (əsas icraçı olduqda) üzürlü səbəb olmadan yerinə yetirmədikdə ona verilən əlavə ödəniş 1aydan 3 ayadək müddətə məhdudlaşdırıla bilər.

13. MADDİ YARDIM VƏ HƏVƏSLƏNDİRMƏ TƏDBİRLƏRİ

13.1 Əmək funksiyalarının yüksək peşəkarlıq səviyyəsində yerinə yetirilməsində, Akademiyanın daxili intizam qaydalarına əməl edilməsində fəqlənmiş işçilərə işçinin işlədiyi struktur bölmənin rəhbərinin və ya sahə üzrə prorektorun təqdimatı əsasında işəgötürən tərəfindən aşağıdakı həvəsləndirmə tədbirləri tətbiq edilə bilər:
· təşəkkür və digər həvəsləndirmə vasitələri;
· pul mükafatı;
· qiymətli hədiyyə;
· əmək haqqına fərdi əlavə;
· sanatoriya-kurort müalicəsinin haqqının ödənilməsi;
· turist səfərləri yollayışının haqqının ödənilməsi;
· fəxri fərman, ilin müəllimi;
· müəyyən edilmiş qaydada dövlət təltifinə (tərəqqi medalı və s.) təqdim olunmaq barədə vəsatətin qaldırılması.
13.2 Mükafat və digər həvəsləndirmə vasitələrinin tətbiq edilməsində (verilməsində) bu Qaydalarda və mövcud qanunvericilikdə nəzərdə tutulmuş hallardan başqa, digər məhdudiyyətlər tutulmamalıdır.
13.3 Qüvvədə olan qanunvericiliklə və bu Qaydalarda əks olunmuş həvəsləndirmə tədbirlərindən (vasitələrindən) başqa, ASCO-nun kollektiv müqaviləsində və digər daxili sənədlərdə əlavə tədbirlər (vasitələr) nəzərdə tutula bilər.
13.4 ASCO tərəfindən müəyyən olunmuş qaydada və məbləğdə, daxili sənədlərdə nəzərdə tutulmuş hallarda, işçinin yazılı ərizəsi əsasında işəgötürən tərəfindən işçiyə maddi yardım göstərilə bilər.

14. İŞÇİNİN VƏ İŞƏGÖTÜRƏNİN BİR-BİRİNƏVURDUQLARI ZİYANA GÖRƏ MƏSLUİYYƏT

14.1 Əmək münasibətləri prosesində bir-birinə vurduqları ziyana görə işçi və işəgötürən qanunvericiliklə müəyyən edilmiş qaydada qarşılıqlı maddi, inzibati və digər məsuliyyət daşıyır.
14.2 İşçi öz vəzifələrini yerinə yetirdiyi zaman qanunsuz hərəkətləri nəticəsində işəgötürənə vurduğu maddi ziyana görə tam həcmdə maddi məsuliyyət daşıyır. İşçinin digər məsuliyyət növünə cəlb edilməsi onu işəgötürənə vurulmuş maddi ziyanın ödənilməsindən azad etmir.

15. TƏDRİS QAYDASI VƏ TƏDRİS İNTİZAMI

15.1 Akademiyada tədris ili sentyabr ayının 15-də başlayır. Tədris qrafikinə uyğun olaraq, müvafiq razılaşdırmalar aparılmaqla tədris ilinin başlanması daha gec və tez  müəyyən edilə bilər. Dərslər dərs cədvəlləri üzrə müəyyən olunmuş qaydada təsdiq edilmiş tədris planları və fənn proqramlarına uyğun tədris olunur.
15.2 Dərs cədvəlli semestr üçün tərtib edilir və semestrin başlamasına ən geci beş gün qalmış müəyyən olunmuş yerlərdən asılır. 
15.3 Akademik saatın müddəti Azərbaycan Respublikası Nazirlər Kabinetinin müvafiq qaydaları  və Elmi şuranın qərarı   ilə müəyyən edilir.
15.4 Dərs başlandıqdan sonra tələbələrin auditoriyaya daxil olması qadağandır. Bu hal bəzi xüsusi hallarda yalnız Akademiya rəhbərliyinin dərsi aparan müəllimin icazəsi ilə  mümkündür.
15.5 Dərslər başlandıqdan sonra bütün dərs otaqlarında və digər qonşu otaqlarda dərslərin normal gedişi üçün sakitlik və nizam-intizam təmin edilməlidir. Müəllimdən icazəsiz dərsi kəsmək, dərs vaxtı auditoriyaya daxil olmaq və oradan çıxmaq yolverilməzdir.
15.6 Dərs başlamazdan əvvəl (və dərslər arasında tənəffüslərr zamanı)  aidiyyəti şəxslər auditoriyalarda, laboratoriyalarda, tədris emalatxanalarında və kabinetlərdə lazımi dərs vəsaitlərini və cihazları hazırlamalıdırlar.
15.7 Hər tədris ilinin əvvəlində 1-ci kursa qəbul olunmuş tələbələrdən ən yüksək bal toplamış şəxs   qrup nümayəndəsi seçilir. Həmin şəxs qrup nümayədəsi olmaq istəmədikdə ondan sonrakı tələbələr ardıcıllıqla qrup nümayəndəsi seçilə bilər. Tələbələr onları düşündürən məsələlərlə və problemləri ilə əlaqədar  rektora prorektora  müraciət etmək hüququna malikdir.
15.8 Qrup nümayəndəsinin səlahiyyətlərinə aşağıdakılar daxildir:
15.8.1 Mühazirələrdə və praktik dərslərdə dərs intizamının təmin edilməsində iştirak etmək 
15.8.2 Dərsliklərin və dərs vəsaitlərinin alınmasının və qrup tələbələri arasında paylanmasının təşkili;
15.8.3 Dərs cədvəlində dəyişikliklərr haqqında tələbələrin məlumatlandırılması;
15.8.4 Müəllimin dərsə gəlməməsi haqqında dekanlığı operativ məlumatlandırılması.
Göstərilmiş səlahiyyətlər çərçivəsində qrup nümayəndəsinin göstərişləri  qrupun tələbələri üçün məcburi xarakter daşıyır.
15.9 Hər qrupda tələbələrin dərsə davamiyyəti professor-müəllim heyəti tərəfindən həm  Elektron Akademiya /empro/ üzərindən həmdə  qrup jurnalında aparılır, jurnal qrup nümayəndəsi və ya müəllim vasitəsilə dekanlıqdan götürülür  və hər gün dərs bitdikdən sonra qrup nümayəndəsi vasitəsilə dekanlıqa təhvil verilir.
15.10 Akademiyanın bütün tələbələri mövsümə uyğun  təyin edilmiş forma geyinməli, onu təmiz və səliqəli saxlamalı, üzü qırxılmış, saç düzümü qısa olmalı və dənizçinin xarici görünüşünün bütün normalarına uyğun olmalıdırlar.
15.11 Akademiyanın tələbələri, dinləyiciləri və doktorantları intizamlı olmalı,  Akademiya tələbəsinin yüksək adına həm Akademiyada, həm də Akademiyadan kənarda,ictimai yerlərdə layiqli davranış nümayiş etdirməlidirlər. 
15.12 Tələbələr, tədris prosesinin normal fəaliyyətini təmin edən lazımi təmizliyə və qaydalara riayət etməli, Akademiya əmlakının onun bütün ərazisində salamat saxlanılmasını təmin etməli , onların hərəkət və hərəkətsizliyi nəticəsində Akademiyaya vurduqları maddi ziyanın əvəzi ödənilməlidir. 
15.13 Bütün tələblər dərslərdə iştirak etməlidirlər. Dərsləri üzrsüz səbəblərdən  artıq buraxan tələbələrə təqdimat əsasında  rektorluq cəza  tətbiq edə bilər. Üzrsüz səbəblərdən dərslərin  bakalavr pilləsində 15%-i, magistr və təkrar ali təhsil səviyyəsinda 20 faizdən çoxunda dərs   buraxdıqda tələbə, semestr imtahanlarına buraxılmır, üzrlü səbəb haqqında rəsmi sənəd təqdim edildiyi halda (xəstəlik,yaxın qohumunun vəfatı , xaricdə olması və s.) qayıb limiti 25 faiz nəzərə alınsın,semestr ərzində fənlər üzrə sərbəst işlərin sayı 2, kollokvimların sayı isə 1 müəyyən edilir. Doktorantlar üçün isə AR-nın NK-nin bu sahə üzrə qərarı və mövcud sahə üzrə  təsdiqlənmiş əsasnamə əsas götürülür.
15.14 Tələbələr Akademiyanın Nizamnaməsinə, Daxili İntizam qaydalarına, tədris intizamına, Tələbə yataqxanasının əsasnaməsinə, Yataqxanadan istifadə Qaydalarının tələblərinə riayət etməli və tədris planını yerinə yetirməlidirlər.
15.15 Akademiyanın Nizamnaməsini, tədris intizamını, Daxili intizam qaydalarını pozduqda, həmçinin etik normalara zidd əməllərə görə tələbələrə, dinləyicilərə və doktorantlara aşağıdakı intizam tənbehləri tətbiq edilə bilər.
a) xəbərdarıq (yataqxanada  olan jurnalda qeyd aparılmaqla şifahi);
b) töhmət (xəbərdarlıqdan nəticə çıxarmadıqda);
c) şiddətli töhmət (eyni olmayan  intizam xətası törətdikdə);
d) Akademiyadan xaric edilmə;
e) yataqxanadan çıxarmaq (əvvəl verilmiş eyni intizam tənbehi təkrar edildikdə).
İntizam tənbehi, onun aşkar edildiyi gündən bir ay və baş verdiyi gündən altı ay müddətindən gec olmayaraq, tətil vaxtı istisna olmaqla tətbiq edilir. Tələbələrin onların xəstə olması səbəbindən dərslərdə iştirak edə bilmədiyi, həmçinin tətil və akademik məzuniyyət zamanı xaric edilməsi qadağandır. Akademiyanın tələbələrinə intizam tənbehinin tətbiqindən əvvəl ondan xətanın mahiyyəti haqqında rəhbərliyin adına yazılı izahat alınır. Tələbənin izahat verməkdən imtina etməsi  intizam tənbehinin tətbiqini məhdudlaşdırmır və bu hal müvafiq qaydada (aktla və ya protokolla ) sənədləşdirilir. Tələbənin eyni xətanı 6 ay keçməmiş yenidən törətməsi kobud qayda pozuntusu kimi qiymətləndirilir.
15.16 Akademiyanın professor-müəllim heyəti, inzibati qulluqçu və tələbələri istehsalata hazırlıq məqsədilə növbətçiliyə cəlb edilə bilər.
 
16. OTAQLARDA QAYDA 

16.1 Auditoriyalarda abadlığa (inventarların salamatlığı, dərs avadanlığının mövcudluğu, normal temperatur, işıqlanma və s.) görə məsuliyyəti Akademiyanın müvafiq səlahiyyətə malik işçiləri daşıyırlar.
16.2 Akademiyanın otaqlarında aşağıdakılar qadağan edilir:
· üst və baş geyimində otaqda olmaq;
· ucadan danışmaq, səs salmaq və dərs zamanı koridorlarda gəzmək;
· təyin edilmiş yerlərdən kənarda siqaret çəkmək;
· spirtli içkilər qəbul etmək, narkotik və psixotrop maddələrdən istifadə etmək.
16.3 Akademiyanın işçiləri və tələbələri binaya xidməti vəsiqələrlə, tələbə kartları əsasında daxil olurlar. Digər şəxslərin Akademiyaya daxil olması rektor tərəfindən təyin edilmiş qaydaya müvafiq icazənin verilməsi əsasında həyata keçirilir. 
Dərs otaqlarına və laboratoriyalara Akademiya işçilərinin işdən kənar saatlarda daxil olmasına yalnız müvafiq struktur bölmə rəhbərinin göstərişi ilə icazə verilir.
16.4 Akademiyanın rəhbərliyi tədris müəssisəsinin mühafizəsini, avadanlığın, inventarın və başqa əmlakın salamat vəziyyətini, dərs və məişət otaqlarında lazımi qaydanı təmin etməlidir. Bunun üçün müvafiq qaydada təyin edilmiş səlahiyyətli şəxslər tərəfindən iş qurtardıqdan sonra yanğın təhlükəsizliyini, elektrik və işıqlandırma cihazlarını şəbəkədən ayrılmasını, qapıların və pəncərələrin bağlanmasını, eləcə də işçilərin, tələbələrin və digər şəxslərin vaxtında otaqları tərk etməsini yoxlamaq üçün məsul şəxslər təyin edilir.

17. YEKUN MÜDDƏALAR

17.1 Daxil intizam qaydalarına əlavə və ya dəyişiklik yalnız rektora əsaslandırılmış təqdimatla müraciət olunduqda Elmi şuranın gündəliyinə çıxarılmaqla baxılır,o cümlədən ADDA üzrə müvafiq sahələr üzrə qəbul edilmiş əsasnamələr , qaydalar, təlimatlar, strukturların nomenklaturası TTM-n daxil olmaqla  və vəzifə öhdəlikləri eyni qaydada əsaslandırılmaqla rektorun və ya onu müvəqqəti əvəz edən şəxsin razılığı ilə elmi şurada müzakirə olunub qərar qəbul edilir və rektorun əmri ilə rəsmiləşdirilir.(yalnız Elmi metodiki şuranın əsasnaməsi Himayəçilər Şurasının təsdiq etdiyi əsasnamə ilə müəyyən olunur).
17.2 Bu Qaydaların  və 15.1 bəndində göstərilən daxili sənədlərin tətbiqi zamanı ziddiyyət yarandıqda Akademiyanın nizamnaməsi, həmin sahəni tənzimləyən müvafiq icra hakimyyətinin qərarları və digər normativ hüquqi aktlar əsas götürülür.
17.3 Akademiyada fəaliyyət göstərən bütün komissiyalar, işçi qrupları fəaliyyətlərində 15.2-ci bəndin tələblərinə riayət etməlidirlər.
17.4 Professor- müəllim heyətinin  bir birinin dərslərini əvəz etməsi  yalnız üzürlü səbəb olduqda Tədris qediyyat şöbəsi və dekanlıqla razılaşdırmaqla kafedrada olan jurnalda bu barədə qeyd aparılması yolu ilə həyata keçirilir.
17.5 Akademiya nizamnaməsinə uyğun olaraq hüquqi və fiziki şəxslərlə müxtəlif müqavilələr bağlayır, müqavilə qanunvericiliyin tələbləri və Akademiyanın mənafeyi gözlənilməklə fərdi qaydada bağlanıla bilər.
17.6 Akademiyada işə qəbul bir qayda olaraq fəaliyyət göstərən işə qəbul komissiyası tərəfindən həyata keçirilir. Professor – müəllim heyətinin 0.25 və 0.75 ştat vahidi ilə işə qəbulu aparılmır. Müstəsna hallarda rəhbərliyin göstərişi ilə və Tədris qeydiyyat şöbəsinin təqdimatına 0,25 ştatın tətbiqinə yol verilə bilər.
17.7 TTM-nin dəniz nəqliyyatı sahəsində keçirilmiş  müxtəlif kurslar üzrə dinləyicilərə verilən  sertifikatlar Akademiya rəhbərliyi tərəfindən imza və möhürlə rəsmiləşdirilir.
17.8 Nizamnaməyə uyğun olaraq yaradılmış komissiyalarda komissiya üzvlərindən başqa ictimai əsaslarla komissiyanın katibidə fəaliiyət göstərir.
17.9 Akademiya rəhbərliyinin (rektorun) və ya onu əvəz edən şəxsin (prorektorların) göstərişi və ya məlumatı olmadan təhsilalnların, təhsilverənlərin və digər əməkdaşların intizam pozuntusu ilə əlaqədar onlar barəsində araşdırılma aparılmasına və izahatlarının alınmasına yol verilmir.
17.10 Akademiyaya daxil olan sənədlər eyni vaxtda bütün icraçılara paylanır, daxil sənədlərin (əmrlərin, tapşırıqların, icrası tələb olunan digər sənədlərin və s. sənədlərin ) icraçılara aidiyyəti üzrə çatdırılması birbaşa həmin strukturun rəhbərinə, o olmadıqda isə onu əvəz edən şəxs tərəfindən icra edilir, daxil olan sənədlər olduğu kimi Elektron Sənəd Dövriyyəsinə (ESD) daxil edilir, əsli icraçıya təqdim edilir.
17.11 Akademiyadan kənara və xarici ölkəyə göndərilən hüquqi əhəmiyyət kəsb edən sənədlər hüquq məsləhətçisi tərəfindən imzalanır.
17.12 Akademiyada və digər inzibati binalarında hər hansı adla tələbədən pul toplanması qadağandır.
17.13 Akademiyanın bütün strukturlarında təsdiqi  ilin əvvəlinə planlaşdırılan (hər il 30 avqustadək) iş planları ,satınalmalar və sair planlar rektor və ya onu əvəz edən şəxs tərəfindən müəssənin möhürü ilə möhürlənməli  imzalanmalı və ESD-yə yüklənilməlidir.
17.14 Rektorun və ya onu əvəz edən şəxsin razılığı olmadan heç bir işçinin hər hansı izahatı alınıb özündə saxlanıla bilməz.
17.15 İşçilərin (inzibati və fəhlə heyətinin) dərəcələrinin qaldırılması  hər 5 ildən bir və ya Əmək Məcəlləsinə və digər qüvvədə olan   normativ hüquqi aktlara əsasən aparılmalıdır.
17.16 Rektor və prorektordan başqa heç bir struktur rəhbərinin işçiyə işdən 1 saatdan artıq icazə verməyi qadağandır.
 
18. PROSESIN ÖLÇÜLƏRI VƏ  MEYARLARI 

    18.1    Daxili intizam qaydaları işçilərə və tələbələrə təqdim olunur, onların hüquq və vəzifələri izah edilir. Qaydaların yerinə yetirilməsinə nəzarət edilir, pozuntuların qarşısı alınır və lazım gəldikdə intizam tədbirləri tətbiq edilir. Proses zamanı qaydalara riayət edilməsi mütəmadi olaraq qiymətləndirilir və ehtiyac olduqda yenilənir.
18.2   Prosesin Ölçüləri: Qaydaların yerinə yetirilməsi ilə bağlı müraciətlərin sayı, pozuntuların tezliyi, tətbiq edilən intizam tədbirlərinin statistikası və iş mühitində ümumi nizam-intizam səviyyəsi ilə ölçülür.
18.3.   Prosesin Meyarları: Qaydaların tam və vaxtında tətbiqi, pozuntuların 5%-dən aşağı səviyyədə olması, işçi və tələbə məmnuniyyətinin 80%-dən yüksək olması və iş mühitində nizam-intizamın davamlı qorunması əsas meyarlardır.

19. RESURSLAR

19.1  Bu sənədləşdirilmiş prosedurun tələblərini yerinə yetirmək üçün Akademiyanın     rektoru  aşağıdakı zəruri resursları ayırır:
· normativ sənədlər;
· ixtisaslı kadrlar;
· binalar, avadanlıqlar, materiallar;
· maddi resurslar.



Bu Qaydalar  “ADDA” PHŞ-nin Elmi şurasının 28 yanvar 2025-ci il tarixli qərarının 5 saylı protokolu ilə təsdiqlənmişdir. 

